
			Om boken:

			HVA OM UKRAINA BARE ER BEGYNNELSEN?

			MARS 2028: Russiske styrker erobrer den estiske byen Narva og øya Hiiumaa i Østersjøen. Etter seieren i Ukraina har Putins fremstøt mot de baltiske statene begynt. 

			Hva gjør NATO-alliansen, vil de våge å risikere en atomkrig?

			Vi som har levd hele livet i fred tar det for gitt at alt ordner seg til slutt. 

			Men hva hvis det ikke gjør det? 

			I dette grundige og velunderbygde scenariet viser forsker og professor Carlo Masala hva som står på spill, og hvorfor utfallet angår oss alle.

		

	
		
			Om forfatteren:

			CARLO MASALA er professor i internasjonal politikk ved Bundeswehruniversitetet i München. Tidligere arbeidet han som nestleder for forskningsavdelingen ved NATO Defence College i Roma, også kjent som Atlanterhavpaktens forsvarshøyskole.

			Siden januar 2024 har Masala vært direktør for Senter for etterretnings- og sikkerhetsstudier ved Universitetet for de væpnede styrker i München. I 2023 mottok han Lichtenberg-medaljen i gull fra Vitenskapsakademiet i Niedersachsen i Göttingen for sitt akademiske arbeid og forskningsformidling. Hvis Russland vinner ble umiddelbart en bestselger da den ble utgitt i Tyskland.

			Forord

			Heltinnen er i en farlig skvis. Skurken har kvelertak på henne, pistolen hennes er utenfor rekkevidde, flyet er lastet med eksplosiver og på full fart mot Det hvite hus. Seerne holder pusten. Alt virker håpløst. Men så: den uventede vendingen! Hun snor seg ut av kvelertaket, fisker til seg våpenet, vrenger flyet oppover – enda en gang gikk det godt i siste liten.

			Til slutt går det bra, det har vi vent oss til. Slik går det i alle Hollywood-filmer. I 1945 og 1989 var det også slik. Ikke med det samme, det ville jo vært kjedelig. Men til slutt, tross alt. Jo da, demokratiet vårt, Ukraina og Vesten er i skvis. Populister gjør det godt i valg etter valg, de russiske styrkene rykker frem, Donald Trump er president. Men det skal nok ordne seg til slutt. Russland kommer ikke til å angripe oss, demokratiet vårt holder stand, Vesten forblir sterkt.

			Men hva om det ikke går slik? Hva om Russland vinner?

			For å forstå hva som står på spill og hva ulike beslutninger kan føre til, må man vite hva som kan tenkes å skje. Det er fordelen ved å tenke i scenario. I forskning, men også i politisk og militær planlegging, er det å lage scenarioer en metode som prøver ut fremtidige utviklingsmuligheter basert på foreliggende tendenser og hendelser. Hensikten er å bli klar over rammebetingelser, indikatorer og faktorer som kan påvirke utviklingen, og videreføre disse begivenhetene på en kreativ måte.

			Scenarioer utvider grensene for hva vi greier å forestille oss. De beskytter mot intellektuell latskap og politisk kortsynthet. Hva som står på spill i Ukraina, og hva som står på spill i vår tid, blir ikke klart for oss før vi tenker etter hva som kan skje hvis det ikke går bra.

			Det er ikke umulig at Russland vinner i Ukraina. Kanskje har Russland allerede vunnet før denne boka kommer ut, det er det ingen som kan vite. For meg er det en russisk seier hvis Russland får beholde territoriet som allerede er okkupert. Det er nok mange som er likegyldige til Ukraina. Og det er nok ikke få som mener at det bare er bra om krigen endelig tar slutt. Da blir alt normalt igjen her hos oss. La Russland få viljen sin, så får vi være i fred. Men stemmer det? Er det virkelig bare Ukraina det handler om? Hva om det bare var begynnelsen? Hva om det i virkeligheten er den europeiske sikkerheten og hele vår liberale verdensorden som står på spill, og at vi lukker øynene for det på nytt? Scenarioet som jeg går igjennom i denne boka, handler om hvordan det i så fall kan gå. 

			Fremtiden er alltid åpen. Ingen vet hva den bringer, og ingen har oversikt over alle faktorer og sammenhenger den springer ut av. Et scenario er alltid bare én, men ikke den eneste muligheten for hvordan tingene kan utvikle seg. Det er det viktig å huske under lesingen. Jeg prøver ikke å være profet. Jeg vil bare oppfordre til å tenke etter, tenke med og tenke videre. En annen ting er også viktig: Vanligvis spilles det gjennom scenarioer nettopp for at det som blir beskrevet i dem, ikke skal skje i virkeligheten.

			Mitt scenario tar utgangspunkt i reelle hendelser, vitenskapelige innsikter og diskusjoner som jeg de siste par årene har hatt med kolleger, men også med folk i departementene og forsvarsledelsen, som spør seg hvilke konsekvenser en russisk seier i Ukraina vil ha for den videre sikkerhetspolitiske utviklingen. Innsikter fra krigsspill som jeg har fått være med på som deltaker eller tilskuer, spiller også inn. Men scenarioet i formen det har her, er utviklet av meg. I sikkerhets- og forsvarspolitiske kretser blir også andre scenarioer prøvd ut og diskutert, blant dem et omfattende militært angrep mot et NATO-land. Samtidig er ikke dette et strengt vitenskapelig utformet scenario, selv om det er utviklet ut fra vitenskapelige kriterier. Rene beskrivelser av hendelser blir avløst av scener og dialoger som gir leseren mulighet til å føle seg som deltakende observatør til begivenhetene. I tillegg er scenarioet sterkt komprimert, i virkeligheten ville hendelsesforløpene vært mer komplekse. En mengde samtaler og arbeidsmøter ville gått av stabelen, sikkert også hundrevis av telefonsamtaler og videokonferanser. For å gjøre stoffet mer leservennlig har jeg utelatt dette, og konsentrert meg om de store begivenhetene.

			

			I arbeidet med boka har jeg snakket med mange mennesker som jeg vil takke. Spesielt vil jeg takke Sebastian Ullrich, sjefredaktør i forlaget C.H.Beck, som har støttet skriveprosessen på sitt sedvanlig rolige og profesjonelle vis fra begynnelse til slutt som intellektuell sparringpartner og briljant redaktør. Min takk går også til min kollega Martin Schulze Wessel, som ga meg ideen til analogien til remilitariseringen av Rhinland. 

